b'\n_START_ARTICLE_\nCorporation for Public Broadcasting\n_START_PARAGRAPH_\nCorporation for Public Broadcasting (CPB) on Yhdysvaltain kongressin vuonna 1972 perustama yksityinen, voittoa tavoittelematon yritys. Sen teht\xc3\xa4v\xc3\xa4ksi on laissa m\xc3\xa4\xc3\xa4ritelty korkealaatuisten ei-kaupallisten radio- ja televisiol\xc3\xa4hetysten kehitt\xc3\xa4minen ja niiden vastaanottomahdollisuuksien takaaminen. CPB saa rahoituksensa Yhdysvaltain liittovaltiolta._NEWLINE_Tammikuussa 2017 Yhdysvaltojen uusi presidentti Donald Trump ilmoitti aikovansa lakkauttaa CPB:n yhdess\xc3\xa4 taiteita tukevan National Endowment for the Arts -viraston (NEA) sek\xc3\xa4 tutkimusta, opetusta, kirjastoja, arkistoja ja museoita tukevan National Endowment for the Humanities -viraston (NEH) kanssa.\n_START_SECTION_\nHistoriaa\n_START_PARAGRAPH_\nVuonna 1969 CPB perusti Public Broadcasting Servicen, joka nyky\xc3\xa4\xc3\xa4n koostuu noin 350 ei-kaupallisesta televisioasemasta. Verkko aloitti toimintansa seuraavan vuoden lokakuussa. Vuonna 1970 CPB perusti National Public Radion vastaavaksi verkoksi radiotoiminnan puolelle._NEWLINE_CPB osallistuu PBS:n ja NPR:n toiminnan rahoittamiseen. Vuonna 2003 CPB rahoitti PBS:\xc3\xa4\xc3\xa4 37 miljoonalla dollarilla, joka oli noin 10 prosenttia kokonaisrahoituksesta. NPR sai vuonna 2008 liittovaltion rahoittamilta tahoilta 1\xe2\x80\x932\xc2\xa0 prosenttia tuloistaan, mukaan lukien CPB:lt\xc3\xa4 tuleva rahoitus. Samana vuonna CPB:n tuki suoraan NPR:\xc3\xa4\xc3\xa4n kuuluville ja kuulumattomille julkisen palvelun radioasemille muodosti keskim\xc3\xa4\xc3\xa4rin noin 10 prosenttia niiden tuloista. Joidenkin erityisesti v\xc3\xa4hemmist\xc3\xb6ryhmi\xc3\xa4 ja harvaan asuttuja alueita palvelevien radioasemien rahoituksesta CPB:n osuus oli noin kaksi kolmasosaa.'